|  |  |
| --- | --- |
|       |  |
|   |

|  |  |  |  |  |  |
| --- | --- | --- | --- | --- | --- |
| Dato: | 01.10.2020 | Vår ref: | 20/02606-9  | Deres ref: |   |

# Høringsuttalelse fra Oslo biskop og bispedømmeråd: «Tro det eller ei. Framtidens tros- og livssynspolitikk i Oslo»

Oslo bispedømmeråd har på to av rådets møter, 22.juni og 21.september 2020, behandlet rapporten «Tro det eller ei. Framtidens tros- og livssynspolitikk i Oslo».

Oslo bispedømmeråd er glad for at byrådet inviterer til en bred høring / samtale om framtidens tros- og livssynspolitikk i Oslo og takker tros- og livssynssynsutvalget 2020 for en omfattende rapport.

Oslo bispedømmeråd støtter at tros- og livssynsorganisasjonene likebehandles av Oslo kommune, og ser det som en selvfølge at innbyggernes rett til å tro og til å ikke tro respekteres. Oslo bispedømme har i lang tid initiert og støttet dialog og dialogpraksiser mellom tros- og livssynssamfunn. Erfaring har vist at dialog er av avgjørende betydning for å skape forståelse, respekt og samarbeid. Det er derfor avgjørende at dialogarbeid blir prioritert og har politisk oppmerksomhet. Oslo kommune fører dialogarbeidet videre ved å legge til rette for en helhetlig, inkluderende tros- og livssynspolitikk som integreres i de ulike etatene og bydelsadministrasjonene.

Den norske kirke har som majoritetskirke – og tidligere statskirke - dominert religionspolitikken og religionsutøvelsen i landet. Det har gitt kirken mange rettigheter, men også mange plikter. Fortsatt bidrar Den norske kirke til samfunnet på en spesiell måte. Kirken sitter med spesialkompetanse og representerer en bred faglighet i ulike livssynsspørsmål som blant annet kommer fram i spesialprestetjenesten, herunder sykehjemsprester, studentprester og fengselsprester. Den norske kirke er fortsatt majoritetskirken i Norge og i Oslo. Grunnloven § 16 sier at Den norske kirke forblir Norges folkekirke, samtidig er kirken en av mange tros- og livssynssamfunn. Den norske kirke støtter likebehandling av tros- og livssynssamfunnene i kommunen.

Rapporten ble lagt fram før ny lov om tros- og livssynssamfunn ble vedtatt, noe som viser seg å få noen konsekvenser for rapportens konklusjoner og anbefalinger. Noen av anbefalingene i rapporten må justeres og følges opp i tråd med vedtatt lov og justeringer av gravferdsloven med virkning fra 1.1.2021. Ny finansieringsordning får konsekvenser for kommunens bevilgninger til tros- og livssynssamfunn. Vi vil komme tilbake til dette mot slutten av høringsdokumentet.

Oslo bispedømmeråds kommentarer er disponert etter punktene oppført som «Anbefalinger», vedlegg 1 i rapporten:

**Overordnet**

Oslo bispedømmeråd støtter utvalgets overordnede anbefalinger. Styrket kompetanse blant kommunens ansatte og bedre dialog og samarbeid med tros- og livssynsaktørene vil være viktige bidrag til å skape et bedre og mer livssynsåpent Oslo. Derfor er det er også et viktig bidrag til å styrke og forbedre kommunens egen rolle som tjenesteleverandør i forhold til organisasjoner og enkeltpersoner.

**Eldretjenester**

Oslo bispedømme har siden 1985 samarbeidet med Oslo kommune om sykehjemsprestetjenesten. Dette samarbeidet har vist seg å være levedyktig og tilbudet er både anerkjent og godt brukt av beboere og deres pårørende. Et lengre notat om utvikling av tros- og livssynsfeltet på sykehjemmene legges ved.

Oslo bispedømmeråd støtter forslaget om kartlegging av beboeres tros- og livssyn ved innskrivningssamtaler, men påpeker at dette da må være en informasjon som faktisk følges opp av institusjonen. Vi ser at det er behov for at kommunen legger bedre til rette for utøvelse av eget tros- og livssyn på sykehjemmet, ikke bare gjennom transport til eksterne aktiviteter, men gjennom tilrettelegging av slik aktivitet på sykehjemmet.

En ordning med livsveiledningsteam er et godt tiltak, men den kan ikke erstatte dagens sykehjemsprester. Disse bør bli del av et slikt team. Antallet sykehjemsprester fra Den norske kirke må ikke reduseres, siden en stor del av beboerne fremdeles er knyttet til Den norske kirke.Det er viktig at kommunen sikrer at sykehjemsansatte får nødvendig faglige oppfølging og veiledning innenfor dette feltet. Det vil være en styrke for både ansatte og beboerne om alle sykehjem har en ansatt med særlig oppmerksomhet på og kompetanse i tros- og livssynsspørsmål.

Vi støtter forslaget om at bevilging til tros- og livssynsfeltet bør økes betraktelig og bør være en kombinasjon mellom dagens ordning med sykehjemsprester og livsveiledningsteam. Det vil være behov for tett samarbeid mellom disse. Koordinator for livsveiledningsteamet bør tilhøre et livssyns- eller trossamfunn, med faglig bakgrunn innen etikk/trosveileding/samtaler. Oslo kommune anbefales å hente inspirasjon og høste erfaringer ved å se på ordninger og utførelse av tros- og livssynstjenesten (chaplaincy) i forsvaret og ved sykehusene. Forsvaret har etablert et tros- og livssynskorps der det er ansatt felthumanister, feltimam og feltprester fra ulike konfesjoner. Tros- og livssynspersonellet skal betjene egne, tilrettelegge for andre og ivareta alle under visjonen «Sammen for soldaten». Det er utarbeidet en forskrift for forsvarets tros- og livssynskorps.

**Lokaler, bygg og utearealer**

**Oslo bispedømmeråd støtter utvalgets anbefalinger og hilser svært velkommen anbefalingen om at kommunen i samarbeid med Kirkelig fellesråd i Oslo, utarbeider en langsiktig vedlikeholds- og bruksplan for kirkebyggene i Den norske kirke.**

**Oslo bispedømmeråd støtter forslaget om å opprette en storstue i et innbydende lokale for tros- og livssynsmangfold. Storstuen kan bli hovedstadens naturlige møtested for tros- og livssynsorganisasjoner og for aktiviteter knyttet til tros- og livssynsfeltet.**

**Oslo bispedømmeråd ønsker også at det opprettes flere større *livssynsåpne* seremonirom. I utvalgets anbefalinger brukes uttrykket «livssynsnøytrale seremonirom». Oslo bispedømmeråd minner om at «livssynsnøytralt» nå i det store og hele er erstattet med begrepet «livssynsåpent». Et livssyn er aldri nøytralt. Derfor brukes «livssynsåpen», et begrep som ikke knyttes til en bestemt konfesjon og anerkjenner verdiinnholdet i det å ha et sekulært eller religiøst livssyn. Prosjektering og etablering av livssynsåpne seremonirom og lokaler for tros- og livssynsorganisasjoner bør være viktig i utformingen av nye bydeler, som eksempelvis Hovinbyen. Oslo bispedømmeråd har i samarbeid med blant annet Pådriv, arbeidet spesielt med kirkens tilstedeværelse i Hovinbyen. I dette arbeidet inngår forslag om opprettelse av et dialogens hus. Samarbeidsrådet for tros- og livssynssamfunn har invitert Oslo bispedømmeråd med i en arbeidsgruppe som skal jobbe videre med etablering av dialogens hus i Oslo.**

**I tillegg til å støtte utvalgets forslag om å utvikle en veiledning for å bistå tros- og livssynssamfunn i reguleringssaker, ønsker Oslo bispedømmeråd at kommunen ser på tros- og livssynsbygg som grunnleggende samfunnsinfrastruktur på lik linje med for eksempel skoler og barnehager. Oslo bispedømmeråd ønsker at kommunen tar ansvaret for å regulere områder til kode 1164 «Religionsutøvelse» i utbyggingsområder, og videre følger opp ansvaret i den nye trossamfunnsloven for å bygge og vedlikeholde kirker.**

**Lokalmiljø/bydeler**

**Oslo bispedømmeråd støtter utvalgets anbefalinger. Bedre samarbeid og dialog vil være viktig både for kommunen og for tro- og livssynssamfunnene. Ikke minst vil det kunne være viktige bidrag til å inkludere ungdom og sikre utenforskap.**

**Skole**

**Utvalgets anbefalinger om «skole» handler om at barn og unge har rett til å praktisere sitt tro- og livssyn i skoletiden, og at kommunen skal legge til rette for det. Oslo bispedømmeråd støtter utvalgets anbefalinger, og mener at anbefalingene også bør tilpasses tilrettelegging av utøvelsen av tro- og livssyn i barnehager og på institusjoner hvor barn og unge bor.**

Særlig om skole/kirke-samarbeidet:

Skole og kirkesamarbeidet fungerer godt i mange bydeler**.** I det flerkulturelle Groruddalen prosti meldes det blant annet at samtlige menigheter har funnet en god form på skolegudstjenester/samlinger før jul, og at det er økning i deltakelsen på arrangementene. Her deltar barn med ulik kulturell og religiøs bakgrunn. Andre steder skaper spørsmålet om gudstjenester i skoletiden mye støy på skolen og blant elever og foresatte.

**I rapporten skriver utvalget: «**Bystyret i Oslo kommune har vedtatt at det fortsatt skal være mulig å markere religiøse høytider i skoletiden i den offentlige skolen. Elevene skal fortsatt kunne inviteres til å markere høytider som jul og påske i skolegudstjenester. Det må tilstrebes likebehandling, slik at andre tros- og livssynssamfunn kan invitere på samme måte.»

**Oslo bispedømmeråd ønsker å forstå utvalget i beste mening når det anbefaler at** tro- og livssynssamfunnenes gudstjenester, bønnesamlinger eller andre former for ritualer eller markeringer ikke skal foregå i skoletiden, men at skolene fortsatt kan legge til rette for elevenes deltakelse på arrangementer etter skoletid. Det ivaretar bystyrets vedtak om at elevene kan inviteres til skolegudstjenester og beskriver også dagens praksis med skolegudstjenester.

Kirken i Oslo vil fortsette å invitere alle som ønsker det til høytidsmarkering i kirken. Vi mener at det er viktig at elevene får innsyn i levende praksis når det gjelder utøvelse av tro, og skolegudstjenester er en del av det. Kirken i Oslo vil fortsette å utvikle gode tilbud som skolene kan si ja til og legge til rette for elevenes deltakelse også utenom skoletiden, - enten før eller etter skoletid. Tilbudene kirken utvikler er fra kirkens side ment for alle, uansett tros- og livssynstilhørighet.

**Studenter**

 **Rapporten fra tros- og livssynsutvalget omtaler ikke studenter. Til orientering kan nevnes at studentprestene i Oslo bispedømme i samarbeid med Universitetet i Oslo, utvikler et livssynsåpent studentsenter.**

**Barnevern**

Oslo bispedømmeråd støtter utvalgets anbefalinger.

 **Beredskap**

Oslo bispedømmeråd støtter opprettelsen av et beredskapsutvalg bestående av ulike tros- og livssynssamfunn, og anbefaler at bredden i utvalget forankres på en måte som gjør at flest mulig tros- og livssynssamfunn kan kjenne seg representert i utvalget. Det enkelte tros- og livssynssamfunnet må selv avgjøre hvem som skal representere dem i utvalget, men det anses som viktig at LRS-presten i Oslo bispedømme er med i utvalget. LRS-presten innkalles når politiet setter Lokal redningssentral (LRS).

Det er gjort avtale mellom Den norske kirke og politidirektoratet / staten om at det er Den norske kirke som bistår politiet i formidling av dødsbud.

 **Gravferd, gravlegging og gravplassforvaltning**

Flere av utvalgets anbefalinger om **gravferd, gravlegging og gravplassforvaltning i Oslo er allerede fulgt opp i de endringene i gravferdsloven som er vedtatt.**

Fra 1.1.2021 blir det igjen tillatt med urnevegg (kolumbarium). Departementet vil komme med et forslag til nærmere regulering i forskrift. Oslo bispedømmeråd oppfordrer Oslo kommune å være aktiv i høringsprosessen. Den nye gravferdsloven slår også fast at fylkesmannen, etter søknad fra kommunen, kan fastsette at ansvaret som lokal gravplassmyndighet skal ligge til kommunen.

**Kommunens bevilgninger til tros- og livssynssamfunn**

Nåværende finansieringsordning for tros- og livssynssamfunn innebærer at kommunens bevilginger til Den norske kirke utløser en automatisk støtte til andre tros- og livssynssamfunn basert på deres medlemstall i kommunen. Fordi Oslo er en by med stort religiøst og livssynsmessig mangfold, har dagens ordning ført til et betydelig påslag til de kommunale bevilgninger. Når den nye loven om tros- og livssynssamfunn trer i kraft 1.1.2021, vil finansieringsansvaret for andre tros- og livssynssamfunn ivaretas av staten. Det betyr at kommunale bevilgninger til Den norske kirke ikke lenger vil utløse automatisk støtte over kommunens budsjett på tilsvarende nivå til andre tros- og livssynssamfunn. Vi håper det kan bety at det vil bli lettere for Oslo kommune å bevilge de ressursene det faktisk er behov for og at Oslo kommune kan komme opp på et landsgjennomsnitt når det gjelder kommunale bevilgninger til Den norske kirke. Særlig gjelder dette bevilgninger til drift og vedlikehold av bygg. Det vises til tabell over kommunale driftsutgifter for kirke og gravferd gjengitt på side 49 i rapporten:

|  |  |  |  |  |
| --- | --- | --- | --- | --- |
|  | Oslo | Bergen | Trondheim | Stavanger |
| Driftstilskudd i prosent av kommunens netto driftsutgifter | 0,5% | 1,1% | 1,0% | 1,2% |
| Driftstilskudd pr medlem (kr) | 642 | 801 | 756 | 1010 |
| Driftstilskudd pr. innbygger | 317 | 553 | 530 | 656 |

Med det nye finansieringssystemet vil andre tros- og livssynssamfunn være sikret en rettferdig og forutsigbar offentlig støtte, basert på et landsgjennomsnitt av støtte til Den norske kirke. Det er sannsynlig at denne støtten vil være høyere enn det tros- og livssynssamfunn i Oslo med dagens ordning mottar fra Oslo kommune. Dette kan i seg selv være et argument for at Oslo kommune kan nærme seg et landsgjennomsnitt når det gjelder bevilgningene til Den norske kirke i Oslo.

Med vennlig hilsen

|  |  |
| --- | --- |
| Gard Realf Sandaker-Nielsen |  |
| Bispedømmerådets leder | Elise Sandnes |
|  | stiftsdirektør |

*Dokumentet er elektronisk godkjent og har derfor ingen signatur.*

Vedlegg:

Høringsuttalelse Tro det eller ei - kap 5.3 Eldretjenester

|  |  |  |
| --- | --- | --- |
|   |   |   |

Mottakere:

|  |  |  |
| --- | --- | --- |
| Click here to enter text., Click here to enter text.  | Click here to enter text. | Click here to enter text. |